1776 में ‘स्वाधीनता की अमेरिकी घोषणा’ में स्वाधीनता का संबंध समानता से जोड़ा गया। कहा गया कि सभी मनुष्य बराबर हैं। जीवन, स्वतंत्रता और संपत्ति के अधिकारों के साथ खुशहाली, सुरक्षा और निजता के अधिकार भी जुड़े थे। कभी नहीं छीने जा सकने वाले प्राकृतिक अधिकारों और सामाजिक समझौते से प्राप्त अधिकारों में फर्क किया गया। यूरोपीय ज्ञानोदय के काल में इस पर बहस विख्यात है। भारतेंदु हरिशचंद्र (1850-84) ने उन्हीं दृश्यों को देख कर ‘कविवचनसुधा’ में कहा था, ‘जिस तरह अमेरिका उपनिवेशित हो कर स्वाधीन हुआ, वैसे ही भारतवर्ष भी स्वाधीनता लाभ कर सकता है।‘ हिंदी में स्वाधीनता पर इस ढंग से बात करने वाले वह पहले व्यक्ति थे।